Hei, denne artikkelen er over ett år gammel og kan inneholde utdatert informasjon

Det spesielle hopprennet i Holmenkollen på søndager kan bli ofret når reisebelastningen skal ned i Raw Air.

Den første utgaven av den norske hoppturneringen ble en sportslig suksess, men tæret voldsomt på utøvernes krefter. De utenlandske hopperne og FIS har bedt Norges Skiforbund se på mulighetene for å flytte konkurransestarten til Trondheim.

Da vil Kollensøndagen, slik vi kjenner den fra moderne tid, forsvinne til kveldsrenn torsdag.

– Vi er nødt til å vurdere forslaget om å starte Raw Air i Trondheim, sier hoppsjef Clas Brede Bråthen.

Allerede før påske fortalte han NTB om de internasjonale ønskene om å flytte Raw Air-åpningen nordover.

– Har vi de første rennene i Trondheim og kommer oss sør for Dovre, har vi en større fleksibilitet til å flytte på oss dersom været overrasker oss i de tre øvrige bakkene, bemerker sportssjefen.

– Det vil bli lettere å gjennomføre alle rennene i turneringen om vi får en annen reiserute, fortsetter Bråthen.

Svar i slutten av mai

– Hvilke signaler får du fra de utenlandske kolleger når det gjelder å flytte Kollensøndagen til en ukedag?

– Ingen der ute i den store verden bryr seg om Kollensøndagen. De mener rennet er bra, men hvilken dag det går på er for folk der ute helt uinteressant. Kollensøndagen er vel heller ikke det den var, sier Bråthen.

– Og ikke glem at de første 30 årene var ikke rennet på søndag. Når vi blir bedt om å se på muligheter til å utvikle Raw Air-turneringen, må vi ikke hoppe inn i en diskusjon som handler om nostalgi. Det må jeg bare advare mot, sier en bekymret Bråthen etter å ha registrert «klassisk norsk motstad mot endringer i skisport».

Om Holmenkollen mister sitt klassiske søndagsrenn avgjøres i slutten av mai.

– Det kan være gode grunner til å fortsette med Holmenkollsøndagen, men nostalgien er ikke den beste grunnen jeg har hørt.

Den engasjerte hoppsjefen viser til en rekke norske «vedtak» mot endringer i skisporten og bare rister på hodet:

* Norge var imot OL og VM, som kunne ta glansen fra Holmenkollen

* Norge var imot skismøring

* Norge var imot stiftelsen av Det internasjonale skiforbundet (FIS)

* Norge var imot to staver i langrenn

* Norge var motstander av skiflyging

* Norge var skeptiske til "finnestilen"

* Norge ville ikke ha plastbakker og glassfiberski

* Norge var motstander av V-stilen (som Bråthen kunne ha gått over til allerede i 1985)

* Norge var motstander av alpint

* Norge var imot langrenn for kvinner

* Norge var skeptisk til langrennsstafetter i OL og VM.

– Historien har en tendens til å straffe den som er for sent ute, sier Bråthen.

– Tror du det blir vanskelig å flytte Kollensøndagen til en torsdag?

– Ikke dersom hoppfamilien får bestemme, sier sportssjefen.

Den første utgaven av Raw Air startet i Holmenkollen. Deretter ventet renn i Lillehammer og Trondheim før finalen i Vikersund.

Sponsorløft

Bråthen tror på sponsorløft foran sesong to.

– Det var begrenset hvor mye sponsorene våget å gamble det første året. De første TV-tallene vi har fått, viser at hoppsporten har fått et løft med Raw Air i perioden etter mesterskap. TV-tallene viser en kraftig økning i Tyskland, Østerrike og Norge. Da begynner pengene å løsne hos store aktører i Mellom-Europa. Kanskje snakker vi om rekordtall, men vi har ikke fått de endelige TV-tallene, sier Bråthen.

(NTB)